Κουνουπίδι στην κατσαρόλα με ρεβύθια, ανανά και κάρι
Εξισορροπούμε την έντονη γεύση του κουνουπιδιού με τον ανανά και το κάρι και το αποτέλεσμα είναι φανταστικό.
1 μικρό κουνουπίδι, χωρισμένο σε μπουκετάκια, 200 γρ. ρεβύθια (μουλιασμένα σε νερό από το βράδυ), 6 φέτες φρέσκου ανανά, χοντροκομμένες (ή κονσέρβας, αλλά καλά ξεπλυμένες από το σιρόπι και στραγγισμένες), 2 φρέσκα κρεμμυδάκια, ψιλοκομμένα, 150 ml κρέμα καρύδας (παρασκευάζεται με το βράσιμο της τριμμένης σάρκας της καρύδας σε νερό. Τη βρίσκουμε σε καταστήματα με προϊόντα Απω Ανατολής αλλά και σε μεγάλα σούπερ μάρκετ, στα ράφια με τα έθνικ προϊόντα), 1 κουτ. γλυκού κάρι σε σκόνη (ινδικό μείγμα μπαχαρικών που βρίσκουμε σε μορφή σκόνης ή πάστας σε όλα τα σούπερ μάρκετ και τα μπαχαράδικα), 3 - 4 κλωναράκια φρέσκος κόλιανδρος ή μαϊντανός, ψιλοκομμένος, αλάτι, φρεσκοτριμμένο πιπέρι
Για να φτιάξουμε κουνουπίδι στην κατσαρόλα με ρεβύθια, ανανά και κάρι, αρχικά στραγγίζουμε τα ρεβύθια, τα βάζουμε σε βαθιά κατσαρόλα με τόσο νερό ώστε να τα καλύπτει κατά 5 εκ.Στη συνέχεια, τα βράζουμε σε μέτρια φωτιά για περίπου 50 λεπτά, μέχρι να μαλακώσουν.Προσθέτουμε το κουνουπίδι, τον ανανά, τα κρεμμυδάκια, αλατοπίπερο και συνεχίζουμε το μαγείρεμα για άλλα 10 λεπτά. Αν χρειαστεί, προσθέτουμε λίγο ζεστό νερό. (Καλό είναι το νερό να καλύπτει όλα τα υλικά κατά τα 2/3, ώστε να είμαστε σίγουροι ότι θα βράσει και το κουνουπίδι.)Παράλληλα, σε ένα μπολ ρίχνουμε 1 κουτάλα της σούπας από το ζουμί της κατσαρόλας, την κρέμα και το κάρι και τα ανακατεύουμε.Περιχύνουμε το κουνουπίδι, σείουμε την κατσαρόλα να ενσωματωθεί με τα υπόλοιπα υγρά και αφήνουμε να πάρει μια βράση.Σκορπίζουμε το φρέσκο μυρωδικό και σερβίρουμε το κουνουπίδι στην κατσαρόλα με ρεβύθια, ανανά και κάρι.
Ανανάς,Κουνουπίδι,Ρεβύθια